КIуэкIуэ Юрий: НэхъыфIыж дыхъуну сыщогугъ
Къэбэрдей-Балъкъэрым и Iэтащхьэ КIуэкIуэ Юрий дыгъэгъа-зэм и 20-м эфир занщIэкIэ жэуап яритащ абы упщIэкIэ зыхуэзыгъэзахэм.
Абы хэтыну кърагъэблэгъат промышленностым, мэкъумэш IэнатIэм, спортым, егъэджэныгъэм, жылагъуэ, лъэпкъ-щэнхабзэ зэгухьэныгъэхэм, нэгъуэщI унэтIыныгъэхэми я лIыкIуэхэр, республикэм и зыужьыныгъэм хэлъхьэныгъэфI хуащIыну узыщыгугъ хъуну щIалэгъуалэр, хъыбарегъащIэ IуэхущIапIэхэм я лэжьакIуэхэр.
Эфирым и пэщIэдзэм къагъэлъэгъуащ 2017 гъэм ди республикэм и экономикэ, спорт, щэнхабзэ, егъэджэныгъэ, узыншагъэр хъумэн IэнатIэхэр здынэса лъагапIэхэм ятеухуа нэтын. Илъэсым и ехъулIэныгъэ нэхъыщхьэхэм ящыщу къыхагъэщащ республикэм щып-сэу дэтхэнэри зыгъэпIейтейуэ щыта терроризм щIэпхъаджагъэхэр зэрагъэмэщIар, ди щIыналъэм мамыр гъащIэр зэрыщызэтраублэжар.
Эфир занщIэм зыхуагъэхьэзыру, республикэм щыпсэухэм нэхъ пасэу хъыбар ирагъэщIат КъБР-м и Iэтащхьэм зыхуагъэзэну Iэмал зэраIэмкIэ икIи абыхэм я упщIэ 700-м щIигъу ятхащ. Эфирыр екIуэкIыху къэпсэлъахэри мащIэкъым.
КIуэкIуэ Юрий зэIущIэр къыщызэIуихым кIэщIу къытеувыIащ 2017 гъэм республикэм игъуэта социально-экономикэ зыужьыныгъэм. Абы къызэрыхигъэщамкIэ, Къэбэрдей-Балъкъэрым иужьрей илъэсищым къищта социальнэ къалэнхэр къанэ щымыIэу игъэзэщIащ.
ЩIыуэпсым и къэхъукъащIэ шынагъуэхэм цIыхухэр ящызыхъумэ ухуэныгъэхэр къызэрызэрагъэпэщым, а IэнатIэр зэрырагъэфIэкIуэну я мурадым теухуауэ щытащ япэ упщIэр.
— Ди республикэм и щIыналъэ псоми яхуэгъэзащ а упщIэм и жэуапыр. Ди жагъуэ зэрыхъунщи, мылъкушхуэ Iисраф зэрищIым и мызакъуэу, щIыуэпсым и къэхъукъащIэхэм цIыху щыхэкIуади куэдрэ къохъу. Апхуэдэ шынагъуэхэм япэщIэтыныр, абы папщIэ зыхуэфащэ лэжьыгъэхэр и чэзум зэфIэгъэкIыныр ди къэралым и Президент Путин Владимир и нэIэ щIэтщ. 2017 гъэм а Iуэхухэм папщIэ федеральнэ мылъкум къыхэкIыу сом мелуан 25-рэ къытхуаутIыпщащ, 2018 гъэм мелуан 55-рэ хухахыну яубзыхуащ. КъыкIэлъыкIуэ илъэсхэм а бжыгъэхэр куэдкIэ нэхъыбэ хъуну, абы хухаха программэхэм дыхагъэхьэну дыщогугъ, — жиIащ КIуэкIуэ Юрий.
Налшык къалэ щыщ Щоджэн ФатIимэ и упщIэр ди республикэм терроризмэм пыщIа щIэпхъаджагъэхэр нэхъ мащIэ зэрыщыхъуам, щIыналъэм мамыр гъащIэр быдэу щыувыжауэ къэплъытэ хъун-мыхъуным ехьэлIат.
— Терроризм щIэпхъаджагъэм зы къэрали нэсу щыхъумакъым. Пэжщ, ди республикэм апхуэдэ Iуэхухэр нэхъ щыужьыхащ. Ауэ ар зы IэнатIэми, зы цIыху щхьэхуэми я закъуэ я фIыгъэкъым, атIэ унэтIыныгъэ псоми зэдайуэ ящIа лэжьыгъэм къыпэкIуауэ аращ. ДяпэкIи щIэгъэхуэбжьауэ а унэтIыныгъэм-кIэ дылэжьэнущ, уеблэмэ, дэ къалэн нэхъыщхьэу зыхуэдгъэувыжхэм ящыщщ терроризмэм ебэныныр.
Тэрч щIыналъэм хыхьэ Курп Ип-щэ дэс нэхъыжьыфI, лэжьыгъэм и ветеран ТIымыжь СулътIан республикэм и унафэщIым лъэIукIэ зыхуигъэзащ. Курп Ипщэ къуажэм псы зэрекIуалIэ бжьамийхэр жьы зэрыхъуам и зэранкIэ мэкъутэри, псыр щIэх-щIэхыурэ ягъэувыIэн хуей мэхъу. Къуажэм къекIуалIэ бжьамийхэр щIэкIэ хузэрахъуэкIыну лъаIуэрт ар. КIуэкIуэ Юрий ар къигъэгугъащ, Iуэхур зытетыр пIалъэ кIэщIым къриубыдэу зыхигъэкIыну, Курп Ипщэ къуажэр абы хэмытмэ, программэ пыухыкIам хигъэхьэну.
Зауэм, лэжьыгъэм, IэщэкIэ зэщIэузэда къарухэм, хабзэхъумэ органхэм я ветеранхэм я республикэ зэгухьэныгъэм и тхьэмадэ Шыхъуэбахъуэ Мухьэмэд къуажэдэс куэ-дым я гукъеуэ къиIэтащ. Абы жи-Iащ къуажэ пхыдзахэм хущхъуэ щапIэ зэрыдэмытыр, абы къыхэкIыу хущхъуэ къэзыщэхунухэм километр 20 — 30 зэпаупщIын хуей зэрыхъур, абы хуабжьу гугъу зэрыригъэхьыр.
КIуэкIуэ Юрий ар къигъэгугъащ КъБР-м Узыншагъэр хъумэнымкIэ и министерствэм пщэрылъ ящищIу, а Iуэхум хэкIыпIэ къыхуагъуэтыну.
КъБР-м и ЦIыхубзхэм я зэгухьэныгъэм и унафэщI Къаскъул Iэули-ят гъащIэм щытыкIэ гугъум иригъэува, Дыгулыбгъуей щыщ Къунашхэ я унагъуэм дэIэпыкъуныгъэ иратыну щIэлъэIуащ.
Республикэм и щIыналъэ куэдым къикIырт упщIэхэр, ахэр мэкъумэш IэнатIэм, щIыр зэрагуэш щIыкIэм, республикэм щаухуа, щаухуэ сымаджэщхэм, туризмэм зэрызрагъэужьым, щIалэгъуалэ полити-кэм, нэгъуэщI куэдми ятеухуат. Республикэм и Iэтащхьэм дэтхэнэми зэпкърыхауэ жэуап иритащ икIи къигъэгугъащ защIигъэкъуэну.
— Фыкъызогъэгугъэ нобэ къытIэрагъэхьа упщIэ псоми дыхэплъэу, ди къару къызэрихькIэ зыфщIэдгъэкъуэну. Дэ зыр зым дызэрыдэIэпыкъуным яужь дитыпхъэщ, ди щIыналъэ дахэр нэхъри зэредгъэфIэкIуэным дяпэкIи делэжьыну сыщогугъ. Ди щIыналъэр унэтIыныгъэ куэдкIэ цIэрыIуэ зыщIа цIыхухэр диIэщ, куэдкIэ узыщыгугъ хъуну щIэблэ къытщIохъуэ, нэхъыфIыж дыхъуну сыщогугъ, — жиIащ КIуэкIуэ Юрий эфир занщIэр щызэхуищIыжым.
ЩОМАХУЭ Залинэ.
